《花县霞觞八景为王明府赋 其七 箨山献瑞》
明代·李孙宸

凤凰有至性，非竹实不食。灵文衔九苞，出为邦家瑞。

寂寥高冈后，竹山显灵异。乃发明王梦，览德而下视。

谁道王风遥，请看凤鸟至。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。